
	Συζήτηση στρογγυλής τραπέζης 

με την ευκαιρία της έκθεσης 

Πολλοί ήταν οι άνθρωποι της Τέχνης και οι φίλοι του Νίκου Κεσσανλή και της Χρύσας Ρωμανού, που με την ευκαιρία της έκθεσης Amour. Μία ανάγνωση στο φωτογραφικό αρχείο του Νίκου Κεσσανλή, παρακολούθησαν την Τετάρτη 17 Ιανουαρίου 2018, στο Σπίτι της Κύπρου, συζήτηση στρογγυλής τραπέζης για τους δύο καταξιωμένους εικαστικούς, από τους πιο σημαντικούς της γενιάς τους, που έζησαν μαζί και δημιούργησαν στην ανήσυχη εποχή της πρωτοπορίας και των κινημάτων που καθόρισαν το β’ μισό του 20ου αιώνα.
Η έκθεση, σε επιμέλεια του εικαστικού καλλιτέχνη Δημήτρη Τσουμπλέκα και της συγγραφέως Αμάντας Μιχαλοπούλου, αποτελείται από επανεκτυπώσεις ασπρόμαυρων (κατά βάση( αρνητικών του αρχείου, φωτογραφιών και φωτογραφικών πορτρέτων της Χρύσας Ρωμανού τραβηγμένων από τον Νίκο Κεσσανλή στο Παρίσι, το Λονδίνο, τις Βρυξέλλες, το Βερολίνο, την Πράγα, τη Νέα Υόρκη της δεκαετίας του 60 και του 70. Η αφηγηματική ροή εξασφαλίζεται με επιλογές διαφορετικών μεγεθών (μεγεθύνσεων και αποστάσεων( και η επιμέλεια λειτουργεί ως κινηματογραφικό μοντάζ που εμφανίζει τη Χρύσα ως σκιά στην αρχή, προφίλ στη συνέχεια και τέλος μετωπικά, ως πρωταγωνίστρια. Την έρευνα και αρχειοθέτηση του φωτογραφικού υλικού ανέλαβε η Άννα Τσουμπλέκα.

Στη συζήτηση, που συντόνισε ο Δημήτρης Τσουμπλέκας, πήραν μέρος, ο Ντένης Ζαχαρόπουλος, Καλλιτεχνικός Διευθυντής Πινακοθήκης, Μουσείων και Συλλογών Δήμου Αθηναίων, η Μαρία Μαραγκού, Καλλιτεχνικός Διευθυντής Μουσείου Σύγχρονης Τέχνης Κρήτης, και ο Γιώργος Τζιρτζιλάκης, Αναπληρωτής Καθηγητής Τμήματος Αρχιτεκτόνων Πανεπιστημίου Θεσσαλίας. Προλόγισε η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, η οποία καλωσορίζοντας τους εισηγητές και το ακροατήριο αναφέρθηκε στο σκεπτικό και την οργάνωση της έκθεσης.
Η συζήτηση περιστράφηκε γύρω από τη ζωή, την προσωπικότητα, τη σχέση και την εικαστική έκφραση και δημιουργία των δύο καλλιτεχνών, την αφηγηματικότητα, την αισθητική και την ιστορικότητα των φωτογραφιών, τα όρια του δημόσιου και του ιδιωτικού, τη μνήμη και την παρακαταθήκη, αλλά και συναισθηματικές μαρτυρίες γύρω από τη ζωή ενός παθιασμένου και αυτόφωτου ζευγαριού.

Χορηγοί επικοινωνίας:

18 Ιανουαρίου 2018

